"நான் ஊகித்தது சரி!"  "என்ன ஊகித்தாய்?"  "நீ ஒற்றன் என்று ஊகித்ததைத்தான் சொல்கிறேன்."  "எதைக் கொண்டு ஊகித்தாய்?"  "இளவரசரைத் தேடிக்கொண்டு வந்தபோது, இந்தக் காட்டுக்குள்ளிருந்து சிலர் வெளியேறுவதைப் பார்த்தேன். அவர்கள் இன்னார் என்று எனக்குத் தெரியும். நீ ஒற்றன் என்று சந்தேகித்துத்தான் அவர்கள் உன்னைக் கட்டிப் போட்டிருக்க வேண்டும். ஆனால் உன்னை உயிரோடு ஏன் விட்டுவிட்டுப் போனார்கள் என்றுதான் தெரியவில்லை."  "அதை நான் சொல்லுகிறேன்; என்னைக் கட்டு அவிழ்த்து விடு!"  "நீ ஒன்றும் சொல்ல வேண்டாம். உன்னைக் கட்டு அவிழ்த்து விடவும் முடியாது. நான் சொல்கிறபடி செய்கிறதாக ஒப்புக் கொண்டால்..."  "நீ சொல்கிறபடி என்ன செய்ய வேண்டும்?" 